ועדת הכלכלה, כנסת 16, פרוטוקול מספר 25, 2003-06-23 10:00

שלום שמחון: ברשות

שלום שמחון: כם אני רוצה להקדים ולומר כמה דברים.

שלום שמחון: הישיבה המשותפת לוועדת הכלכלה ולוועדת הכספים קיימה דיון בתוכנית ההבראה הכלכלית, כאשר היא התייחסה גם לקיצוץ האגרה ברשות השידור.

שלום שמחון: הוועדה החליטה על קיצוץ כבד בתקציבה של רשות השידור שלוותה במורת רוח מצדו של המנכ"ל ויו"ר רשות השידור.

שלום שמחון: התוכנית עצמה איננה קלה, והיא דורשת מרשות השידור לבצע שינויים דרסטיים בתוך הרשות, שינויים שאינם פשוטים כלל.

שלום שמחון: אני מניח שבהתאם למה שסוכם בתוכנית ההבראה, מנכ"ל הרשות נערך לביצוע הנדרש כתוצאה מהקיצוץ באגרה.

שלום שמחון: זה היה טבעי שהנושא יחזור לשולחן הוועדה, כאשר מנכ"ל רשות השידור מתחיל לבצע צעדים הנוגעים לתוכנית.

שלום שמחון: מאחר והנושא צריך בסופו של דבר להיות מונח על שולחן הכנסת מלווה במסקנות הוועדה, אני ברשות השרה והמנכ"ל אבקש תחילה משלושת המציעים לפתוח בכמה משפטים.

שלום שמחון: אני מבקש מחה"כ יצחק הרצוג לפתוח בדברים.

יצחק הרוג: האיום לסגירת "קול המוסיקה", כפי שנמסר מפיו של מנכ"ל רשות השידור, שיובא לוועדת הכספים של רשות השידור, הוא מדאיג מאוד.

יצחק הרוג: המוסיקה היא ערך יסוד אוניברסלי, ערך תרבות בסיסי ביותר שמדבר לנשמה של כל אחד.

יצחק הרוג: זהו ערך שאין עליו עוררין.

יצחק הרוג: אני חושב שאם רשות השידור אמונה על הפצת ערכי תרבות בסיסיים, קול המוסיקה הוא אחד מהכלים הנכונים ביותר לכך.

יצחק הרוג: בנוסף, קול המוסיקה מפיץ יצירה ישראלית מקורית, שגם היא חלק ממטרותיה של רשות השידור.

יצחק הרוג: הביטול של קול המוסיקה ישנה וישפיע לרעה על ענף עצום בישראל שמלווה את עולם המוסיקה, והוא ישנה את מפת התקשורת בכל הקשור למוסיקה קלסית ותרבות ישראלית מקורית, והוא יפגע בהרבה מאוד עולים חדשים שניזונים מעולם המוסיקה בישראל.

יצחק הרוג: בסופו של יום מלחינים צעירים חדשים לא יוכלו להישמע.

יצחק הרוג: אני חושב שבעלויות שבהן מדובר לעומת תקציב של מאות מליונים, עם כל הקשיים שיש ליוסף בראל ואנשיו, זה קריטי שקול המוסיקה תישאר לפעול במתכונתה הנוכחית.

קולט אביטל: הנושא הוא כפול ועקרוני.

קולט אביטל: קודם כל הוא קשור למהות השידור הציבורי.

קולט אביטל: ההבדל בין שידור רגיל לשידור הציבורי תמיד היה קיים.

קולט אביטל: השידור הציבורי דאג גם לאיכות.

קולט אביטל: היום אנו באים ומחסלים גם את נושא האיכות ולא רק את המוסיקה הקלסית.

קולט אביטל: השידור הציבורי מחוייב לשדר גם שידורים שהם אינם כלכליים.

קולט אביטל: אנו קיבלנו הרבה מאוד פניות, ואני יכולה לומר על כן כי קול המוסיקה משרת ציבור רחב מאוד בישראל, והוא נשמע גם הרבה מאוד בחו"ל.

קולט אביטל: אנו במו ידנו הולכים להרוס נכס תרבותי שציבור רחב בישראל ניזון ממנו.

קולט אביטל: בשעה שבה תקציבים נוספים בתחום התרבות מקוצצים, מוסדות תרבות נסגרים, והחינוך המוסיקלי שהיה מנת חלקו של משרד החינוך גם הוא הולך ונגמר בגלל חוסר תקציבים, אם נחסל גם את הכלי הזה, אנו מחסלים מוסדות תרבותיים שאנו בנינו ושקדנו עליהם שנים רבות.

קולט אביטל: בדיקות שאני בצעתי באמצעים כאלה או אחרים הוכיחו כי דווקא קול המוסיקה הוא אחד מהכלים שהכי זול להחזיק אותם.

קולט אביטל: הוא לא דורש תקציב מנופח וצוותים, אלא כמה עיתונאים ואולפנים.

קולט אביטל: העלות לעומת האפקטיביות של הכלי הזה ניתנת לבדיקה מול כל יתר הכלים שעומדים לרשותנו, כך שנראה כי אנו לא נרוויח הרבה מסגירת קול המוסיקה.

קולט אביטל: כיוון שאנו דנים גם בנושא של רשת א', אני רוצה להוסיף ולומר כי אנו מדינה שעדיין קולטת עלייה, גם אם היום לא מרבים להגיע אלינו הרבה עולים.

קולט אביטל: אלה שנמצאים כאן, אלה שדאגנו להם כל השנים, יכלו לפחות פעם אחת ביום לשמוע את החדשות בשפתם.

קולט אביטל: את הכלי הזה אנו לוקחים מהם.

קולט אביטל: אני מדברת על שפות, כמו אמהרית, רומנית, ספרדית וכל יתר השפות שגם אותן הולכים לחסל.

שלום שמחון: צריך לומר כי המחוקק מצביע עבור חוקים בכנסת שהמשמעות שלהם הוא קיצוץ שלא יכול לאפשר לרשות השידור להחזיק 11 תחנות רדיו.

שלום שמחון: השאלה היא האם הוא לוקח בחשבון את העובדה שהוא מצביע כמו שהוא מצביע.

שלום שמחון: אני לא בא אליכם בטענות כאנשי אופוזיציה, אך נוכחים פה גם חה"כ סולודקין וליבוביץ.

אבשלום וילן: היא הנותנת.

מרינה סולודקין: אני נמנעתי.

אבשלום וילן: לפני חודש וחצי נערך דיון בנושא הזה.

אבשלום וילן: שר האוצר בנימין נתניהו החליט לחסל את השידור הציבורי, את הערוץ הראשון בטלוויזיה וגם את הרדיו הציבורי.

אבשלום וילן: כאשר אני טענתי זאת בדיון, הייתי פה קול קורא במדבר.

אבשלום וילן: בסופו של דבר אתה יו"ר הוועדה הצעת הצעת פשרה שגם נציגי האוצר תמכו בכך, וגם הוועדה הצביעה עליה.

אבשלום וילן: כך הורידו את האגרה למחיר שהיה ברור שבגללו רשות השידור תצטרך ללכת לתוכנית קיצוצים קשה.

אבשלום וילן: היום קראתי בעיתון כי נציגי האוצר חוזרים על הצעתם.

אבשלום וילן: הם טוענים כי יש לפטר 900 עובדים מתוך 1,700 עובדים.

אבשלום וילן: בדיון הקודם טענתי טענה שאני חוזר עליה גם עכשיו, כי לאחר הההחלטה לקצץ את האגרה ב-33% תוך שלוש שנים, מבלי להעמיד לרשותה של רשות השידור תקציבים, תהיה הפרטה של שירות הרדיו.

אבשלום וילן: איני יודע מי יקח על בסיס עסקי את רדיו רקע ואת קול המוסיקה.

אבשלום וילן: המדינה הזו מפריטה את עצמה לדעת.

אבשלום וילן: בנימין נתניהו מוביל אתכם כסומים בארובה.

אבשלום וילן: כאשר התקבלו המחירים, כולם צעקו גבלט.

אבשלום וילן: יעידו פה אנשי השידור כי אני אמרתי את זה וצעקתי בוועדה כי זה מה שיקרה.

אבשלום וילן: עכשיו כאשר מגיעות התוצאות, סוף סוף מתעורר הלחץ הציבורי.

אבשלום וילן: לצערי, חודש וחצי מאוחר מדי.

אבשלום וילן: אני לא אוהב שאנשים מגלגלים עיניים כמתחסדים.

אבשלום וילן: ישבו פה אנשי "שינוי" והצביעו על ההצעה.

אבשלום וילן: כעת אני רואה אותם בעיתונים בכל הפורומים.

יצחק הרוג: אלה אבירי התרבות.

יצחק הרוג: רוממות התרבות בראשם.

אבשלום וילן: השרה לקליטת העלייה, אם זה לא היה הכל פוליטיקה, תסבירי לי איך בתוכנית הכלכלית הבאתם הצעה לקצץ את תקציב רשות השידור ב-60% בשנה אחת?

אבשלום וילן: האם זה לא חיסול הערוץ הציבורי?

אבשלום וילן: הפשרה היתה קיצוץ של 33% קיצוץ בשלוש שנים.

שלום שמחון: מהן הציפיות שלך?

אבשלום וילן: הציפיות שלי הן שקודם כל הוועדה הזו תעצור את המכירה הכללית, תלחץ על האוצר ועל רשות השידור למצוא פתרונות, כך שרדיו רקע, קול המוסיקה וכל הרשתות האחרות תמשכנה להתקיים.

אבשלום וילן: אני מקווה שהפעם אנשי "שינוי" יבינו איך הולכים הדברים, ולא יתנו חותמת גומי לממשלה, ואחרי זה יתהדרו בלשונות לא להם.

יצחק הרוג: זה גם לוועד המנהל אני אומר את זה.

שלום שמחון: אנשי "שינוי" מגלים יציבות שלא בטוח שכולנו מגלים.

שלום שמחון: אם רשת א' תתאחד עם קול המוסיקה, זה יפתור גם את הבעיה של צורן.

שלום שמחון: כך לא תהיה בעיה לא לשדר שם יותר.

אבשלום וילן: המנכ"ל התחייב לסגור את השידור בצורן.

יצחק הרוג: מצורן משדרים את רשת ד' בכלל.

שלום שמחון: פונים אלי כל הזמן בנושא של צורן.

שלום שמחון: ייתכן שמנכ"ל רשות השידור עשה פה פעולה מובנית נכונה, ופתר שתי בעיות בעת ובעונה אחת, גם הוא עומד בבעיית הקיצוץ וגם פותר את הבעיה של האנטנות בצורן.

שלום שמחון: אני רוצה לאפשר לשרה להביע את עמדתה.

ציפי לבני: אני לא הוזמנתי לדיון הזה, אך ביקשתי לבוא לדיון הזה בגלל חשיבות העניין בעיני.

ציפי לבני: אמנם ישנו את הנושא הכללי והעקרוני, אך יש גם את הנושא הספציפי שעליו אני אמונה.

ציפי לבני: אני לא חושבת כי הפוליטיקה המפלגתית צריכה להיכנס לענין הזה.

ציפי לבני: אני חושבת שנוכל להסכים על כמה דברים כאן.

ציפי לבני: הענין העקרוני הוא קיומו של שידור ציבורי.

ציפי לבני: אני מאמינה כי שידור ציבורי קיים כדי לקיים שידור בתחומים שהשוק החופשי לא יכול לקיים.

ציפי לבני: אני חושבת כי עוד לפני תפקידי כשרת הקליטה, ממשלת ישראל היתה צריכה לקבוע את ההגדרות של השידור הציבור ואת התחומים שהוא היה צריך לשדר, אבל זה לא נעשה.

ציפי לבני: בשנים האחרונות נעשו מספר נסיונות, אך לא הגענו למיצוי השאלה הזו ואיני רוצה להעלותה עכשיו.

ציפי לבני: אם נתחיל בשאלה מהו שידור ציבורי, הרי שרדיו רקע בוודאי הוא השידור הציבורי בהתגלמותו.

ציפי לבני: אני לא רוצה לחזור על הוראות החוק, ולומר מה קובע החוק בעניין הזה, מבחינת המחויבות של רשות השידור לקיים את השידור הציבורי.

ציפי לבני: אין לי ספק שסגירת רדיו רקע היא מעילה בתפקיד השידור הציבורי.

ציפי לבני: הקיצוצים שנערכים בתקציב רשות השידור אכן מחייבים את הרשות לקבוע סדרי עדיפויות ולשקול שיקולים שונים.

ציפי לבני: חה"כ וילן, אמרת קודם כי ברור לך שרדיו רקע לא יכול להיות עניין מסחרי.

ציפי לבני: אני רוצה לומר לך שאתה תופתע, כמה שידור שיש לו מעל 60% רייטינג יכול למשוך מפרסמים שיש להם ענין להגיע לקהל היעד הזה.

אבשלום וילן: האם את בעד סגירת רדיו רקע והפרטתו?

ציפי לבני: לא.

ציפי לבני: אני בעד קיום שידור ציבורי והמשך קיומו של רדיו רקע במתכונתו הנוכחית.

ציפי לבני: אני חושבת שטיעון כי רדיו רקע אינו יכול להחזיק את עצמו כלכלית, וכי כאשר עושים קיצוצים צריך לפגוע דווקא בו, איננו טיעון נכון.

ציפי לבני: לכן אני חושבת כי גם אם נגיע למספרים הכלכליים, נמצא שהמקום היחידי ברשות השידור שבו היתה עלייה במספר המפרסמים ובמספר ההכנסות מפרסומות, הוא רדיו רקע.

ציפי לבני: אני לא בטוחה שניתן למצוא אחוז האזנה כזה במקומות אחרים.

ציפי לבני: אני חושבת כי הענין הכלכלי לא צריך לקבוע בשידור הציבורי, ובטח לא בשידור הזה, אך הניסיון להעביר את זה למגרש הכלכלי ולהגיד כי שידור לעולים זה משהו שאנו לא יכולים להרשות לעצמנו כלכלית, איננו נכון.

ציפי לבני: המפרסמים עומדים בתור כדי לפרסם ברדיו רקע.

ציפי לבני: אני כמעט מתפתה לומר שאם כל כך קשה לרשות השידור, אולי משרד הקליטה יוכל לעשות זאת ואפילו להישאר עם עודף בסוף היום.

ציפי לבני: מצב שבו עולים מאתיופיה מחכים במשך שבוע, מנותקים מההוויה הישראלית, כדי לראות תוכנית בשפתם באורך של חצי שעה הממומנת על ידי משרדי ממשלה, כי אתם לא נמצאים שם, הוא בושה לשידור הציבורי במדינת ישראל.

ציפי לבני: אני חושבת כי גם את זה רשות השידור צריכה לעשות.

ציפי לבני: סגירת רדיו רקע לא תפגע רק בעולים החדשים.

ציפי לבני: אותם 60% ממליון עולים שנמצאים כאן המקשיבים לרדיו רקע, שיהיו מנותקים כתוצאה מסגירת רדיו רקע, ישפיעו על פרצופה של החברה הישראלית כולה.

ציפי לבני: השאלה איך אנו קולטים את העולים האלה לא תשפיע רק על החיים שלהם, אלא גם על מראהו של הדור הבא במדינת ישראל.

ציפי לבני: אני קמה בבוקר, קוראת את העיתונים הרלוונטיים בעברית, מקשיבה לרשות השידור מזפזפת מדי פעם לגלי צה"ל וצופה בערב ברשות השידור וברשתות האחרות, ואילו הם קמים בבוקר עם עולם תקשורתי אחר לגמרי.

ציפי לבני: עולם תקשורתי אחר משמעו גם עולם תרבותי אחר.

ציפי לבני: אם אנו רוצים לדבר במונחים של שילוב של אלה ממילא נמצאים כאן, ולא רק של אלה שיגיעו, עלינו לדאוג לשילובם בחברה הישראלית.

ציפי לבני: עלינו לדאוג שהם יוכלו לתקשר בעברית טוב יותר ושיהיה להם קל ונוח להאזין לשידור הציבורי בעברית ולקרוא עיתונים בעברית.

ציפי לבני: אך זה לא קורה מחר בבוקר.

ציפי לבני: כל עוד זה לא קורה, זו חובה להעביר להם את המידע ואת ההוויה הישראלית בשפתם.

שלום שמחון: אני חושב שיש פה משהו לא סביר.

שלום שמחון: הממשלה היא המנחה של רשות השידור.

ציפי לבני: אני לא חושבת שזו הגדרה נכונה.

שלום שמחון: האחריות על רשות השידור מופקת היום בידיו של שר המסחר והתעשייה, וקודם לכן היתה מופקדת בידיו של משרד ראש הממשלה.

שלום שמחון: הממשלה קיבלה החלטה על קיצוץ מבני מאוד משמעותי בתקציבה של רשות השידור.

ציפי לבני: הממשלה לא קיבלה החלטה על קיצוץ ברדיו.

שלום שמחון: כאשר הממשלה קיבלה את ההחלטה על הקיצוץ בתקציבה של רשות השידור, היא יכלה לזמן את מנכ"ל הרשות ויו"ר רשות השידור, ולומר כי היא מבקשת שגבולות ההחלטה על הקיצוץ יהיו כאלה: לא לסגור את רדיו רקע, לא לסגור את קול המוסיקה, להפריט את רשת ג', לקנות שידורים בחו"ל וכו'.

שלום שמחון: מהרגע שלא נקבעו גבולות להחלטה הזו, זה אומר כי האחריות נמצאת בידי הוועד המנהל ברשות השידור, והוא על פי שיקול הדעת שלו יכול לקבוע את הגבולות.

שלום שמחון: לפי מה שנאמר פה על ידי השרה וחברי הכנסת, נעשה שיקול דעת מוטעה של מנכ"ל רשות השידור, או דבר אחר חמור יותר, שמנכ"ל רשות השידור מנצל באופן ציני את החלטת הממשלה, וקובע מסמרות כאלו שיאלצו את הממשלה לחזור בה.

שלום שמחון: השרה ציפי ליבני, אני לא בא אלייך בטענות, אני חושב שכל מה שאמרת פה אלה דברי ה' חיים, אך אם יש פה האשמה כל כך חמורה, מישהו צריך לומר למנכ"ל רשות השידור כי הוא מנסה להביא את הממשלה ואת המחוקק לפינה שהיא בלתי סבירה, בעצם זה שהוא לוקח את ההחלטה כפי שהיא ונוגע בנקודות הכי רגישות של המחוקק והממשלה כדי שאולי הוא יקבל תוספת תקציבית וינסה להעלים את זה בחזרה.

אילן ליבוביץ: האם זה חדש?

ציפי לבני: אני יוצאת מהנחת תום הלב של כל העוסקים במלאכה, גם ברשות השידור.

ציפי לבני: אני לא רואה את הממשלה כמנחה של רשות השידור, כיוון שזה מנוגד לקונספט שכרגע נבנה.

ציפי לבני: אני חושבת שבמקום הזה יש משמעות לאמירה של ממשלה בנושא הזה.

ציפי לבני: אני פניתי בעניין הזה גם לראש הממשלה וגם לשר הממונה על רשות השידור, והבנתי כי גם הם חושבים כי לא צריך לפגוע ברדיו רקע.

ציפי לבני: האנשים האלה שנזקקים לשירותים המדוברים נמצאים במתח.

ציפי לבני: אנחנו לא יכולים להבין עד כמה השידורים הללו הם חיבור שלהם לעולם החיצון.

ציפי לבני: אני ממש מבקשת מהנהלת רשות השידור לעשות כל שניתן כדי להסיר את אי-הוודאות הזו מהם.

ציפי לבני: אני מאמינה כי בסופו של יום רדיו רקע לא יסגר.

ציפי לבני: אם הם כרגע יושבים באי-ודאות כיוון שהם לא יודעים אם מחר בבוקר יהיה להם חיבור לחברה שבה הם אמורים לחיות, זה חבל.

שלום שמחון: אני מעוניין לשמוע את מנכ"ל רשות השידור.

שלום שמחון: אני מבקש שתציג בפנינו את התוכנית לגבי כל אחת עשרה רשתות הרדיו, וכן את השיקולים שעמדו לפניך כאשר החלטת על התוכנית שנמצאת כרגע על השולחן.

ציפי לבני: מאחר ואני לא אוכל להישאר עד תום הישיבה, אני אבקש מהמנכ"ל לפתוח את דבריו ולהתייחס קודם כל לרדיו רקע.

יצחק הרוג: את צריכה להתייחס גם לקול המוסיקה, כיוון שזה פוגע באומנים עולים.

יוסף בראל: אדוני היו"ר, אני חושב שהיית צריך להפיץ בין כל החברים שיושבים כאן היום את הסנוגרמה של אותו דיון שהתקיים כאן בוועדה סביב הנושא הזה.

יוסף בראל: באותו דון אני הכרזתי: "אתם הולכים לחסל את השידור הציבורי!".

יוסף בראל: אז נאמר לי על ידי אנשי האוצר וגם על ידי הפרקליטים, כי עלינו להחזיר את רשות השידור למימדיה, וכי מספיק ערוץ רדיו אחד.

יוסף בראל: אמרו לנו לקצץ 25 שקלים באגרת הטלוויזיה ולפטר 700 איש.

יוסף בראל: בשנה שעברה קיצצנו 173 עובדים תקניים ועוד 800 פרי-לנסרים.

יוסף בראל: בנוסף, דרשו מאיתנו לפטר עוד 700 איש בשלוש שנים הקרובות.

יוסף בראל: בנוסף גם הורידו את התקציב של הרשות.

יוסף בראל: ההצעה המקורית היתה להוריד בראשון לספטמבר 40% מאגרת הרשות ברכב, משמעותה 90 מיליון שקל מהתקציב, ובראשון לינואר עוד 50 מיליון שקל.

יוסף בראל: ההצעה דיברה על קיצוץ של 340 מיליון שקל מתוך 900 מיליון שקל על פני שלוש שנים, שמהם 80% משועבדים בתקורות, בזק מס תדרים וכו'.

יוסף בראל: לא נשאר כסף להפקה.

יוסף בראל: אמרו לנו להכניס את רשות השידור לערוץ רדיו אחד.

יוסף בראל: כל השמועות על סגירה וקיצוצים עושים נזק לנו.

יוסף בראל: אין עדיין תוכנית מאושרת ברשות השידור.

יוסף בראל: אנו מנהלי הרשות מנסים לעמוד במשימה בלתי אפשרית, כיצד לשמור על השידור הציבורי כאשר האוצר מחליט לחסל אותו.

יוסף בראל: בישיבה הקודמת בנושא הזה אמר אותו מנהל מהאוצר כי עלינו לתת אישור לרדיו האזורי להיות רשת ארצית כדי שיקח נתח מהפרסומת שמממנת את רשות השידור.

יוסף בראל: רודפים אותנו גם מכאן וגם מכאן.

יוסף בראל: בואו לא נתחסד כולנו.

יוסף בראל: אתם מתחילים להאמין בסיפור שבדו.

יוסף בראל: אמרו, נזרוק את זה על רשות השידור ואחר כך נגיד כי היא זו שהחליטה להוריד את הרשתות.

יוסף בראל: אין אפשרות לקיים שידור ציבורי עם הגזירות האלה.

יוסף בראל: אני רוצה לומר כי אין ערוץ שעולה פחות מ-27 מיליון שקל.

יוסף בראל: יש רק ערוץ קטן אחד, ערוץ מורשת, שעולה 10 מיליון שקל.

יוסף בראל: רשת ב' עולה 115 מיליון שקל, כי היא רשת החדשות.

יוסף בראל: אנחנו חייבים לכנס 10 ערוצים ב-5 ערוצים.

יוסף בראל: על הפיטורים אני לא מדבר.

יוסף בראל: סיכמנו עם האוצר כי נפטר עובדים, אבל שיתנו לנו לחיות.

יוסף בראל: הם לא מוכנים לתת לנו לחיות.

יוסף בראל: אף אחד מכאן לא יכול ללמד אותי על חשיבות שידורי מוזיקה, ולאף אחד מהיושבים כאן אין את הותק שלי בשידור למיעוטים, לעולים ולדוברי שפות אחרות.

יוסף בראל: אני הייתי הראשון ששידר ברוסית.

שלום שמחון: מהי התוכנית שאתה הולך להציג?

יוסף בראל: הצענו פתרון בוועדה, אך לא הסכמתם לו.

יוסף בראל: אני הצעתי לצמצם עשרה אחוז באגרת הטלוויזיה, ולהוסיף לאגרת הרישוי ברכב 25 שקל.

יוסף בראל: אנו הצענו להוסיף 2 שקלים לחודש לאדם שיש לו רכב, חצי ליטר דלק.

יוסף בראל: אני לא יכול להדפיס כסף ברשות השידור.

יוסף בראל: אני הצגתי תוכנית לוועד המנהל שעדיין לא אושרה.

שלום שמחון: מהי התוכנית?

יוסף בראל: התוכנית אומרת שבמקום עשרה ערוצי רדיו ושלושה ערוצי טלויזיה, יהיו שני ערוצי טלוויזיה וחמישה ערוצי רדיו.

שלום שמחון: אם יש רשת המשדרת 24 שעות, היא תשדר 12 שעות מוסיקה ו-12 שעות תוכניות מלל.

יוסף בראל: היא תשדר מה שהמליאה תחליט, המליאה היא סוברנית.

יוסף בראל: זה לא נכון שרשת מוסיקה לא עולה כסף.

יצחק הרוג: לא אמרנו שהיא לא עולה כסף, אבל היום יש טכנולוגיות יותר זולות.

יוסף בראל: השר הממונה הבטיח לנו סיוע כדי שנמשיך לקיים את השידורים האלה.

שלום שמחון: האם רדיו רקע יסגר או לא?

דידי לחמן-מסר: הוועד המנהל צריך לדון בזה עוד.

יוסף בראל: יש החלטה לכנס 10 ערוצי רדיו ל-5 ערוצים.

שלום שמחון: עם מי יכונס רדיו רקע?

קולט אביטל: לא יהיה רדיו רקע.

ציפי לבני: אני חייבת ללכת.

ציפי לבני: אני מקווה שהוועד המנהל יקח בחשבון את הדברים שנאמרו כאן.

יוסף בראל: יכול להיות שהשילוב יהיה שידור של עשר שעות רוסית והיתר משהו אחר.

יוסף בראל: אני לא יכול להמשיך ולשלם כי אני חייב לקצץ בתקורות, במס תדרים, במשדרים ובבזק.

יוסף בראל: כל המהומה הזה היא על לא מהומה, כיוון שאנחנו צריכים להסתדר עם פחות 100 מיליון שקל עד 31 בדצמבר.

יוסף בראל: בשל כך הרשות מתקשה מאוד לגבש תוכנית.

יוסף בראל: יכול להיות שבסוף הדרך אנו נצא עם תוכנית שונה לגמרי ונוסיף ערוצים, העיקר שמישהו ימצא דרך לממן זאת.

שלום שמחון: נכון לעכשיו התוכנית מדברת על חמישה ערוצי רדיו ושני ערוצי טלוויזיה.

יוסף בראל: זה נכון.

שלום שמחון: איזה שני ערוצי טלוויזיה יהיו?

יוסף בראל: ערוץ ראשון והערוץ הערבי בשילוב ערוץ 33.

שלום שמחון: אבל על הערוץ הערבי אתה קיבלת כסף.

יוסף בראל: לקחו אותו חזרה רטרו-אקטיבית.

יוסף בראל: נתנו 12 מיליון שקל בתחילת השנה בכנסת, והחלטת הממשלה אמרה לקצץ אותם ביוני.

יוסף בראל: זו חקיקה רטרו-אקטיבית שאומרת לקחת כסף.

יצחק הרוג: קיצצו גם 10 מיליון באגרות בוועדת הכספים.

יצחק הרוג: נתניהו נזכר לעשות זאת באמצע הלילה.

שלום שמחון: אני רוצה לומר משהו בשביל ההגינות ובשביל לשמור על תקנון הכנסת.

שלום שמחון: בדרך כלל אנחנו מזמינים לדיוני הוועדה את הקודקודים של המערכת, השר, המנכ"ל, היו"ר וכו'.

שלום שמחון: הם רשאים לצרף אליהם עובדים, כפי שהם רואים לנכון לצורך הדיון המקצועי.

שלום שמחון: אני רוצה לומר לחברי הכנסת, כי על פי תקנון הכנסת הם אינם רשאים לפנות ישירות לעובדים במערכות האלה, ולהזמינם באופן עצמאי.

שלום שמחון: קחו את זה לתשומת לבכם לפעמים הבאות.

דוידה לחמן-מסר: על רשות השידור אכן הושתה תוכנית התייעלות, ונציג האוצר הציג אותה כאן.

דוידה לחמן-מסר: הוועד המנהל הוא זה אשר מופקד לקבוע את סדרי העדיפויות של הרשות.

דוידה לחמן-מסר: בין היתר הוא הביא בחשבון גם את הדברים שאמרה השרה.

שלום שמחון: כאשר הממשלה רצתה את הערוץ הערבי, היא הקציבה לשם כך 12 מיליון שקל.

שלום שמחון: אם הממשלה רוצה את רדיו רקע, היא צריכה לתת עוד סכום מסויים לשם כך, אחרת המנכ"ל יחליט לכנס עשרה ערוצים לחמישה.

דוידה לחמן-מסר: קמה ועדה מטעם הממשלה כדי לדון במבנה של השירות ציבורי, בעתידו ובתפיסתו.

דוידה לחמן-מסר: אני רוצה להרחיב את דבריה של השרה ציפי ליבני.

דוידה לחמן-מסר: לשידור ציבורי יש יעדים ותפיסת עולם.

דוידה לחמן-מסר: ישנן מדינות שבהן אין שידור ציבורי.

דוידה לחמן-מסר: מדוע צריך שידור ציבורי?

דוידה לחמן-מסר: הרי יש שידור מסחרי, רדיו אזורי.

דוידה לחמן-מסר: רשות השידור ממומנת מפרסומת מסחרית וגם גובה מס על השידורים הללו בצורה מסוימת.

דוידה לחמן-מסר: אם כך מדוע קיים שידור ציבורי?

דוידה לחמן-מסר: הויכוח שלנו, נציגי הממשלה, עם מנכ"ל רשות השידור הוא סביב השאלה, האם השידור הציבורי הוא מתחרה של השידור המסחרי.

דוידה לחמן-מסר: אם השידור הציבורי לא בא לענות על אותם נושאים שהשידור המסחרי לעולם לא יטפל בהם כי הם לא רווחייים, אז בשביל מה הוא קיים?

דוידה לחמן-מסר: אנחנו חושבים שמן הראוי שהוועד מנהל ידון בשאלה, מה תפקיד השידור הציבורי, ויגבש את תפיסתו על הקיצוץ המוצע והנדרש כתוצאה מהחלטת הממשלה לאור יעדי השידור הציבורי.

דוידה לחמן-מסר: אם תפקיד השידור הציבורי הוא להתחרות בשידור המסחרי בנושאים שלגביהם אין כשל שוק, הרי שאז כל הכספים ילכו על התחרות בשידור המסחרי בנושאים שלגביהם יש לציבור מענה, ובאותם נושאים שלציבור אין מענה, כי לעולם השוק לא יצור אותם, לא יקומו המוצרים האלה.

דוידה לחמן-מסר: לכן כאשר אומר מנכ"ל רשות השידור כי הוא הולך להפוך עשרה ערוצים לחמישה ערוצים, צריך לשאול אותו, מהם אותם הערוצים.

דוידה לחמן-מסר: אם קיים מוצר מתחרה בשוק הפרטי, רשות השידור צריכה לשאול את עצמה, מדוע היא גם כן מציעה את המוצר הזה.

דוידה לחמן-מסר: אם לא קיים מוצר מתחרה בשוק הפרטי, לפני שרשות השידור הורגת את המוצר הזה, היא צריכה לשאול מדוע היא הורגת אותו ומה יהיה חי במקומו.

דוידה לחמן-מסר: באשר לתקורות ולמספרים, אני רוצה לומר כי לרשות השידור יש חשב מלווה.

שלום שמחון: האם יש חשב מלווה לרשות השידור?

יצחק הרוג: הוא מונה על ידי האוצר.

יצחק הרוג: זו השתלטות עוינת.

קולט אביטל: זו ממש התשתלטות.

דוידה לחמן-מסר: בג"צ אמר את דברו.

אבשלום וילן: השתלטתם על הביטוח הלאומי, למרות שזה ביטוח של כלל האזרחים.

אבשלום וילן: זו הולכת להיות מדינה בולשיביקית.

דוידה לחמן-מסר: השידור הציבורי חייב להיות Accountable במובן הזה שהוא ממלא את יעדיו ועומד בתקציבו.

דוידה לחמן-מסר: השאלה הגדולה היא מהם יעדי השידור הציבורי.

דוידה לחמן-מסר: אם סבור מנכ"ל הרשות שיעדי השידור הציבורי הוא להתחרות בשידור המסחרי, אז על כך יכולה להיות מחלוקת גם עם הוועד המנהל וגם עם הממשלה, וזה לגיטימי.

דוידה לחמן-מסר: בשל כך התוכנית שגובשה תעמוד לבחינה לפי עקרונות כאלה ואחרים, לפי שיקולים משקיים ואחרים.

דוידה לחמן-מסר: באשר לטענה של השתלטות אני רוצה לומר, כי כאשר מנכ"ל רשות השידור רוצה להשתלט על רשות השידור הוא יכול לעשות זאת, כי זה תפקידו ויש לו את האמצעים ואת כל הכלים לכך.

דוידה לחמן-מסר: אבל אם באה הממשלה שמממנת בשם כספי הציבור את רשות השידור ואחראית על ביצוע חוק רשות השידור ואומרת שהדברים צריכים להתנהל כשורה וצריך להיות חשב, זאת אומרת שיש בעיה.

דוידה לחמן-מסר: לכן יש ועד מנהל שתפקידו לפקח על המנכ"ל.

שלום שמחון: הוועד המנהל עומד להחליט על חמישה ערוצי רדיו.

דוידה לחמן-מסר: הוועד המנהל יחליט איזה ערוצים יהיו ולפי איזה תכנים.

קולט אביטל: בזה היא צודקת.

שלום שמחון: היא צודקת, אך מה היא מקדמת פה?

דוידה לחמן-מסר: אני רומזת.

שלום שמחון: למה את רומזת?

דוידה לחמן-מסר: אני אגיד את זה בצורה שאיננה משתמעת לשני פנים.

דוידה לחמן-מסר: כאשר יש מלחמה בין רשות השידור ובין האוצר על התקציב, קל לקצץ איפה שכואב ואיפה שכולם יקומו ויצעקו.

דוידה לחמן-מסר: לכן כך לפעמים מתגבשת תוכנית.

שלום שמחון: אתם אומרים פה משהו מאוד חמור.

שלום שמחון: אתם אומרים שבעצם מנכ"ל רשות השידור לא עושה שיקול מקצועי, אלא שיקול פוליטי שנוגע לנקודות הרגישות אצל חברי הכנסת או אצל הציבור, או אצל האוצר, כדי לקבל תקציב נוסף.

דוידה לחמן-מסר: הוא אמר את זה בעצמו.

דוידה לחמן-מסר: מנכ"ל רשות השידור העיד על כך.

דוידה לחמן-מסר: כל חברי הכנסת כאן באים וצועקים בשם הציבור ובצדק, כיוון שהציבור עומד להיפגע.

דוידה לחמן-מסר: מדוע הציבור עומד להיפגע?

דוידה לחמן-מסר: כיוון שמנכ"ל רשות השידור קיבל החלטה שהציבור יפגע, כדי שבעקבותיה יהיה מי שיצעק ואז הוא יקבל תוספת לתקציב.

יצחק הרוג: זו הערה לא הוגנת.

דוידה לחמן-מסר: הוא אמר את זה בעצמו.

דוידה לחמן-מסר: הוא אמר: "עוד שני שקלים והכל היה נפתר".

יצחק הרוג: מטרת הדיון היא לא להעמיד לדין מנכ"ל שהמצוקות שלו הן בלתי ניסבלות.

יצחק הרוג: בחוק רשות השידור יש מטרות נקובות.

יצחק הרוג: האם לדעתך, יו"ר הוועדה, סגירת קול המוסיקה וסגירת רדיו רקע, נוגדים את הוראות החוק שדורשות מרשות השידור לשדר תוכניות בתחום האומנויות, יצירה עברית-ישראלית ומקורית, ערכי תרבות אוניברסליים ולקלוט עלייה?

יצחק הרוג: לדידי, כל סגירה של הערוצים האלה, מנוגדת לחוק.

שלום שמחון: זה לא ענין משפטי.

יצחק הרוג: זה גם ענין משפטי.

שלום שמחון: הוא לא סוגר את הרשתות האלה, הוא מצמצם אותן לחמש רשתות.

יצחק הרוג: הוא סוגר.

יצחק הרוג: הוא הוציא הודעה מטעמו.

דוידה לחמן-מסר: מדוע הוא הוציא הודעה לפני שזה נידון בוועד המנהל?

יוסף בראל: לא הוצאתי הודעה.

יוסף בראל: יש תוכנית שמונחת על שולחן הוועד המנהל.

שלום שמחון: לא כתוב בחוק 24, הוא יכול לעשות מזה 12.

דוידה לחמן-מסר: אבל מדוע דווקא פה?

דוידה לחמן-מסר: בוודאי שאם צריך ב-100% להגשים את כל המטרות של רשות השידור, צריך סכום כסף שאין.

דוידה לחמן-מסר: בשל כך צריך לקבוע סדרי עדיפויות.

דוידה לחמן-מסר: כאשר קובעים סדרי עדיפויות להגשמת המטרות, צריך לקבוע אותם בהתאם לכשלי השוק בתחום השידורים.

דוידה לחמן-מסר: אם מנכ"ל רשות השידור הציע תוכנית שפוגעת דווקא באותם נושאים שאין להם מענה, זה מעורר שאלה.

אבשלום וילן: הציג פה נציג האוצר את תוכנית הקיצוצים.

אבשלום וילן: סגנית היועץ המשפטי לממשלה שאלה האם המנכ"ל בסדר או לא בסדר?

אבשלום וילן: היא אמרה כי הוא עושה פוליטיקה ניהולית.

אבשלום וילן: החוק מתקיים בכל תוכנית, גם אם הוא נותן שעה ביום רוסית.

אבשלום וילן: מה פתאום היועץ המשפטי לממשלה בא להגן פה על החלטות לא סבירות שהוביל שר האוצר?

אבשלום וילן: שיבוא נציג האוצר ויגיד מה הוא מציע לעשות?

דוידה לחמן-מסר: הממשלה קורצה מעור אחד.

אבשלום וילן: אני חושב כי זה לא מתפקידך.

חיים פרננדס: התוכנית הכלכלית האחרונה ביצעה הפחתה בתקציב רשות השידור, בתקציב האגרות, בין 10% ל-12% כל שנה בין השנים 2004-2006, ובאגרות הרדיו קיצוץ של 5%.

חיים פרננדס: זה לאחר שנים ארוכות בהן לא בוצעה הפחתה בסדר גודל כזה בתקציב רשות השידור.

חיים פרננדס: אני חושב כי כולנו נפגשים כאן היום בגלל היישום של אותה תווכנית שמפחיתה בזרם התגמולים שמגיעה לרשות השידור.

חיים פרננדס: כיצד מתאימים את צד ההוצאות לצד ההכנסות?

חיים פרננדס: ברור שצד ההכנסות הולך לקטון בשלוש השנים הקרובות, ורשות השידור ומנהליה צריכים לחשוב כיצד הם מבצעים את אותה ההתאמה.

חיים פרננדס: לגבי האופן שבו צריכה להתבצע אותה ההתאמה, אני חושב שצריך להנחות את אותם מנהלים ברשות השידור שני כללים בסיסיים.

חיים פרננדס: הכלל הראשון נכון למוצר טלוויזיוני ורדיופוני כאחד, הם צריכים לבחון האם מדובר במוצר ציבורי, אם יש איזשו כשל שוק.

חיים פרננדס: אם השוק לא מספק את המוצר, תחנה ציבורית צריכה לבוא ולספק אותו.

חיים פרננדס: במידה והוועד המנהל ומנהל רשות השידור רואים שהשוק מספק את אותו מוצר, הם צריכים לחשוב האם לאור ההפחתה בצד ההכנסה, הם צריכים להמשיך ולקיים צד הוצאות עבור אותו מוצר.

חיים פרננדס: לאחר החלטת הממשלה שהביאה להפחתה בצד ההכנסות הוקמה ועדת בין-משרדית בהשתתפות נציגי ציבור שבראשה עומד מנכ"ל משרד התמ"ס.

חיים פרננדס: הוועדה אמורה להתחיל את פעילותה בימים הקרובים.

שלום שמחון: מה היא תוכל לעשות?

שלום שמחון: האם היא תוכל לומר למנכ"ל הרשות להשאיר שמונה ערוצים במקום חמישה?

חיים פרננדס: הוועדה הזו תאמר, לאור הקיטון בצד ההכנסות, איזה התאמות צריכות להיות בצד ההוצאות.

לאה ורון: אני מבקשת שתסביר לוועדה מהי הוועדה הזו, ומהם תפקידיה.

חיים פרננדס: הוקמה ועדה בהשתתפות נציג ממשרד האוצר, נציד משרד המשפטים, נציג המשרד לתעשייה ומסחר ושלושה נציגי ציבור.

חיים פרננדס: תפקיד הוועדה הוא לבדוק את המעמד של השידור הציבורי בישראל.

חיים פרננדס: הממשלה סברה, לאור ההתפתחויות בשוק התקשורת בטלוויזיה וברדיו, יש מקום לעשות בחינה מחודשת של המוצר הציבורי בטלוויזיה וברדיו.

חיים פרננדס: אני רוצה להזכיר כי במהלך שנות התשעים ובתחילת שנות האלפיים הוקמו כבר כמה ועדות, אך רוב ההמלצות שהוגשו לא יושמו בסופו של דבר.

חיים פרננדס: אני מקווה שתוך חודשיים ימים הוועדה תוכל למצות לפחות את החלק המרכזי של מסקנותיה, ולאחר מכן הממשלה תצטרך להחליט האם היא מאמצת או לא מאמצת את המסקנות האלה.

שלום שמחון: לפני שיו"ר רשות השידור ידבר, אני רוצה לומר כמה דברים לך ולדוידה, שאני רוכש אותם עם הזמן מתווך העובדה שאנו עוסקים פה גם בערוצים הנוספים.

שלום שמחון: אני חושב כי בסופו של דבר צריך לנסות לבחון דרכי פעולה אחרות.

שלום שמחון: אם אני צריך להקביל את הוועד המנהל של רשות השידור למועצת הרשות השנייה, ישנה בעיה.

דוידה לחמן-מסר: כי הוועד המנהל הוא חלק מהתאגיד.

שלום שמחון: זה נכון הוא חלק מהתאגיד, ועל כן גם אם נרצה שתהיה פה איזושהי רגולציה, אנו נמצאים בבעיה.

שלום שמחון: במקום לפעול בדרך הזו, אנו צריכים למצוא נקודות איזון אחרות.

שלום שמחון: לא ניתן להפריד את השניים האלה אחד מהשני מחר בבוקר.

דוידה לחמן-מסר: ניתן להפריד את הטלוויזיה מהרדיו.

שלום שמחון: יפה מאוד.

שלום שמחון: עכשיו אנו צריכים למצוא מסגרת פעולה אחרת, כדי שאני אוכל מחר בבוקר לפנות למנכ"ל ולומר לו שערוץ 1 עובר על הכללים, וכי הוא צריך לפעול בעניין, אחרת אני אצטרך להביא אותו לדיון כאן כיוון שהוא עובר על הוראות החוק.

שלום שמחון: במקום שאתם תחפשו את נקודת האיזון בראש של המנכ"ל או המנהל, צריך לשנות את המבנה.

שלום שמחון: כדי שיהיה מנוף אמיתי, חייבים לשנות זאת.

שלום שמחון: הטענה כלפי רדיו רקע ולגבי קול המוסיקה, היא טענה צודקת.

שלום שמחון: אני בטוח שאם הם היו נכנסים לחדר, זה מה שהם היו עושים.

שלום שמחון: הם היו משאירים אותם.

דוידה לחמן-מסר: הם לא מסכימים.

דוידה לחמן-מסר: שום חוק לא יעבור בכנסת אם הם לא יסכימו לכך.

שלום שמחון: כרגע יושבים פה חמישה מחוקקים.

שלום שמחון: אני רוצה להציע לעשות שתי פעולות, לתקן את החוק כדי שיהיה כלי הגיוני לעבודה.

שלום שמחון: מאחר שכלל הערוצים נדונים בוועדת הכלכלה או התקשורת, אני מציע לכלול גם את ערוץ 1 במסגרת הדיונים של ועדת הכלכלה.

שלום שמחון: לוועדה הזו ישנה ראייה רחבה והיא מתקנת במקומות שצריך לתקן.

שלום שמחון: כך מי שנותן את הדין וחשבון בנושא תקשורת, בא לוועדה הזו העוסקת בנושא הזה בישיבות רבות, החל משידור נכון או לא נכון וכלה בשינויים המבניים שצריכים להיות.

שלום שמחון: אני מציע לכם ליזום מהלך בכיוון הזה.

שלום שמחון: אני אשמח שזה יגיע לוועדת הכלכלה, ואנו נתקן את החוק.

שלום שמחון: אני לא מחפש עבודה סתם.

שלום שמחון: הכנסת כבר שדרגה את הענין כאשר קבעה שתהיה ועדת תקשורת שתהיה מורכבת מחברים בוועדת החינוך ובוועדת הכלכלה.

שלום שמחון: אני חושב כי צריך לשדרג עוד, כך שכלל הערוצים יהיו בוועדת התקשורת במקום אחד.

אברהם נתן: רשות השידור נמצאת בבעיה מאז שהתקבלה החלטת ממשלה על קיצוץ משמעותי.

אברהם נתן: נציג האוצר אומר כי החלטת הממשלה דיברה על קיצוץ של 12% באגרה ועוד 5% באגרת הרדיו, בממוצע 15% קיצוץ.

אברהם נתן: אם הקיצוץ בתקציבה של רשות השידור הוא 15% במשך שלוש שנים, למנכ"ל רשות השידור נשארות שתי אופציות.

אברהם נתן: האופציה הראשונה היא לקצץ לרוחב 15% בכל רשות השידור, לפי קיצוץ האגרה.

אברהם נתן: המשמעות של קיצוץ לרוחב ממילא היתה מקטינה את שידורי רדיו רקע ב-15% ואת שידורי קול המוסיקה ב-15%, וכך גם את יתר השידורים.

אברהם נתן: קיצוץ של 15% מפר את היחס ואת האיזון בין השידור לבין התקורה של השידור.

שלום שמחון: מיהו הרגולטור של רשות השידור?

דוידה לחמן-מסר: הוא גם בעל המניות, הוא גם דריקטוריון והוא גם רגולטור.

אברהם נתן: אני מדבר כרגולטור, אך אני מציג את מה הובא בפני הוועד המנהל.

אברהם נתן: האופצייה השניה שעמדה בפני הוועד המנהל הוא איחוד רשתות, צמצום בתקורה, בחלק היחסי שמשלמים כאגרות, במשדרים ויצירת מסגרת של חמישה רשות רדיו ושני ערוצי טלוויזיה.

אברהם נתן: לאחר שאנו אישרנו את התקציב, והמדינה אמרה שהיא מאפשרת את השידור הלוויני ב-12 מיליון שקל, באה הממשלה באמצע השנה, לאחר שבוזבזו כבר 6 מיליון שקל, וקיצצה רטרו-אקטיבית את ה-12 מיליון שקל.

אברהם נתן: זה לווה במסר לוועד המנהל של רשות השידור, שהיא לא ממנת את הערוץ הלוויני.

אברהם נתן: בנוגע לרשתות השידור ברדיו, כמו שאמרה דוידה, אנו פעלנו לפי היחס והאיזון בחוק רשות השידור.

אברהם נתן: חוק רשות השידור הוא חוק ברור אשר נותן משקל לכל מגזרי האוכלוסייה וליצירה העברית, ונותן תשומת לב גם לעולים החדשים.

אברהם נתן: כאשר מכנסים את כל הרשתות לחמישה רשתות, צריך לשקול את החלק היחסי של כל אלה.

אברהם נתן: אני שמעתי פה כי אתם חושבים כי היתה החלטה של הוועד המנהל לבטל את הרשתות הללו.

אברהם נתן: לא היתה החלטה כזו.

יצחק הרוג: מהי עמדתך בנוגע לשני הערוצים האלה?

אברהם נתן: הוועד המנהל לא קיבל החלטה, אלא הצעה לשינויים כתוצאה מהחלטת הממשלה, קיצוץ לרוחב של 15% או איחוד רשתות.

אברהם נתן: כרגע הוועד המנהל שוקל, לפי מה שהוא התחייב בחוק רשות השידור ולפי הצעות ההנהלה.

אברהם נתן: בישיבה שהתקיימה אתמול אנו ביקשנו נתונים לגבי עלויות הרשתות, לגבי איחוד הרשתות וכמה נחסוך כך.

אברהם נתן: אנחנו צריכים לעמוד בשני דברים.

אברהם נתן: אנחנו קודם כל צריכים לעמוד בחוק ולא לחרוג ממסגרת התקציב שאושר על ידי הכנסת, וההחלטה השנייה היא להשתדל לעמוד ביעדי חוק רשות השידור.

אברהם נתן: ברור שאיחוד של הרשתות יאלץ לצמצם את השידורים באופן כזה או אחר.

אברהם נתן: דוידה אמרה קודם כי כאשר ישנה רשת מתחרה, יש לשקול לסגור רשת כזו אצלנו.

אברהם נתן: גם השיקולים האלה עומדים בפני הוועד המנהל של רשות השידור.

אברהם נתן: כדי להחליט אנו צריכים לקבל את מלוא הנתונים.

אברהם נתן: ברור לנו שתהיה ירידה בשעות שידור, מתוך כך שהרשות מצטמצמת.

מרינה סולודקין: אני לא חברה בוועדה, אך הגעתי לדיון כדי להגיד לכם כיצד הרחוב הרוסי רואה את הנושא.

מרינה סולודקין: כאשר היתה החלטה במשרד האוצר לצמצם את אגרת הטלוויזיה, ידענו מראש שיפגעו בנו, ברשת קליטת העלייה בכל השפות, במיעוטים ובתרבות.

מרינה סולודקין: אני חושבת כי בזמן של קיצוצים כבדים מאוד ההחלטה גם לבטל חלק מאגרת הטלוויזיה, זו החלטה פוליטית כדי לפגוע בשידורי רדיו.

מרינה סולודקין: אני חברת קואליציה, אבל לא הצבעתי בעד התוכנית הכלכלית, ובגלל זה נקטו צעדים משמעתיים כלפי.

מרינה סולודקין: אני חושבת כי זו החלטה לא נכונה של משרד האוצר.

מרינה סולודקין: דבר שני, פגעו בתוכנית הכלכלית בכל הזכויות ובמצב של העולים.

מרינה סולודקין: עכשיו גם פוגעים, לא כספית, אלא רוחנית בעולים.

מרינה סולודקין: אני רוצה לומר, כי במקום פלורליזם תרבותי שהיה במדינת ישראל, עכשיו רוצים לעשות דבר אחר ולפגוע ברחוב הרוסי וברחוב האתיופי.

מרינה סולודקין: מי שרוצה את זה, אז בבקשה.

אבשלום וילן: תמשיכו להצביע ביבי.

קולט אביטל: כשיש תוכנית לצמצם את מספר הרשתות, נעשה שיקול לא רק כלכלי, אלא גם איכותי.

קולט אביטל: אני רוצה לשאול, האם אתם יכולים לחשוב מחדש על כל העניין, לאור העובדה שבערוץ אחד אתם דוחסים את כל נושא התרבות, הספרות, המלל, המוסיקה הקלסית, את הג'ז, את החדשות ואת השפות, וברשת ג' אתם לא נוגעים.

קולט אביטל: מהו השיקול הערכי?

יוסף בראל: זה לא מדויק.

קולט אביטל: יש לי שאלה נוספת.

קולט אביטל: בחוק רשות השידור יש סעיף אחד שאומר שצריך לשקף את חייהם ונכסיהם התרבותיים של כל שבטי העם.

קולט אביטל: אם אתם מקצצים בשידורי שפות, כמו אמהרית, ספרדית ורוסית, אתם פועלים בניגוד לחוק.

קולט אביטל: אתם קיבלתם החלטה שיש שפות שלא ישודרו יותר.

קולט אביטל: גם אם הקיצוץ הוא לרוחב או בצורה של איחוד רשתות, מדוע לא נותנים אפשרות לבטא גם את הנושאים האלה?

קולט אביטל: אני מבינה את המצוקה הכלכלית, ואני לא בעד הקיצוצים.

קולט אביטל: אני שואלת את היו"ר, אם האוצר היה חוזר בו מהחלטתו לקצץ את אגרת הרדיו בחמישה שקלים שאינם משמעותיים לאף אזרח, האם זה היה יכול לפתור את כל המצוקה הכלכלית?

יוסף בראל: אין אגרת רדיו.

יוסף בראל: יש אגרת רישוי ברכב.

שלום שמחון: אני לא רוצה להצטייר פה כמגן הגדול על רשות השידור, אך אני רוצה להגן על האמת.

שלום שמחון: בתוכנית הכלכלית האחרונה, להבדיל ממה שהיה בעבר וממה שהיה ניתן להבין בתוכנית הכלכלית, לאחר התוכנית הכלכלית הזו העניין היה מטושטש לגמרי.

שלום שמחון: היתה הפחתה גם באגרת רשות השידור וגם באגרת רישוי הרדיו.

שלום שמחון: ההפחתה היתה צריכה להיות גדולה יותר באגרת הרדיו, אך היא שונתה כך בגלל נהלי גבייה.

שלום שמחון: כך שממילא זה מטושטש לגמרי.

יצחק הרוג: ועוד קצצנו קרוב ל-20 מיליון מהתקציב של הרשות.

קולט אביטל: אם יש לי רכב ששוויו 50,000 שקל או 100,000 שקל, ואני משלמת סכום מסוים לביטוח, מדוע זה משמנה לי לשלם עוד 5 שקלים לשנה שיכולים לפתור את כל הענין?

יצחק הרוג: האוצר יתנגד לכך.

יצחק הרוג: האוצר רואה בכך מס.

יצחק הרוג: האוצר פגע ברשות מכל הכיוונים.

קולט אביטל: אני רוצה לחשוב קונסטרוקטיבית ולראות כיצד יוצאים מן המצב הזה.

קולט אביטל: השאלה היא אם ההנחיה הזו של האוצר יכולה לבוא ולהגמיש את כל הערכות שלנו.

צבי אבני: אני מוזיקאי ולא כלכלן.

צבי אבני: אני חושב כי האווירה כאן היא בכל זאת לחפש דרך כיצד לפתור את הדברים בצורה שאנשי תרבות ומוסיקה מצפים לה.

צבי אבני: קשה לי להבין כיצד בשנות ה-40 ובשנות ה-50 וה-60 היתה ברשות השידור פעילות תוססת והפקות של תוכניות עם יוצרים גדולים שזה היה הבית שלהם לעשייה מוזיקלית.

צבי אבני: היתה מוזיקה קמרית ותוכניות מוסברות.

צבי אבני: אז היו בארץ פחות משני מיליון תושבים.

צבי אבני: היום יש לנו בארץ יותר משישה מיליון תושבים, ואנחנו הולכים ומצטמקים לרשות שידור שלא יכולה אפילו להפיק תוכניות רק מדיסקים.

צבי אבני: יש פה דיס-פרופורציה נוראה.

צבי אבני: כאשר כתבו פה את תהילים ואת ספר משלי ואיוב, אצל הרומאים רווחה הסיסמה, "לחם ושעשועים".

צבי אבני: היום אנו הולכים יותר לכיוון הזה, יותר השעשועים והבידור הקל.

צבי אבני: לזה יש אולי חלק בבעיה שיש לנו עם הלחם.

צבי אבני: אני לא רוצה להזכיר פה שמות של שרים שיש להם חלק בכך.

צבי אבני: אני רוצה לדבר על ציוניסט גדול, הוברמן, מייסד התזמורת הפילהרמונית שבשנת 1934 בנאום נרגש ליד ים המלח לקראת הקמת התזמורת הפילהרמונית אמר: "היהודים שבאו ליישב את ארץ ישראל ונאלצו לעמוד בתלאות ובמאבקים לאין סוף, לא יכלו בלעדי חיי תרבות על אותה הרמה אליה השכינו בארץ מוצאם.

צבי אבני: יש הרגשה כאילו עם כל עץ הדר נוסף שנטע בפרדס, ניטע במקביל גם עץ נוסף של תרבות הרוח.

צבי אבני: פעם זה בית ספר למוסיקה, פעם זה תיאטרון ולאחריו צץ לפתע סיפרייה או בית חולים וכו'.

צבי אבני: וכל אלה בפרק זמן של עשר שנים בלבד.

צבי אבני: אלמלא לא ראיתי זאת במו עיני, לעולם לא הייתי מאמין שיתכן כדבר הזה.

צבי אבני: חושבני שזהו פנומן שאין לו אח ודוגמא בדברי ימי ההתנחלות האנושית.

צבי אבני: אני מאמין בכל ליבי שלא יעברו ימים רבים, וארץ ישראל תהפוך לארץ הראשונה בעולם אשר בה יימחק מעל פני האנושות כתם החרפה של סדר חיים המייחד את ערכי התרבות לשכבה של נבחרים בלבד, לארץ הראשונה אשר בה נהייה עדים להתגשמות הנס של חיי תרבות, שישוב שלם שותף להם".

צבי אבני: זה היה לפני 70 שנה.

צבי אבני: אם הוברמן מתגלגל בקברו ושומע מה קורה פה היום, הוא היה רואה את הדברים האלה כבדיחה.

שלום שמחון: לאחר הדברים המרגשים שאמרת, אני רוצה לומר כמה דברים שאני חושב שיובהרו לכל החברים שיושבים פה, שאינם חברי כנסת.

שלום שמחון: אין מחלוקת כלל שנושא המוזיקה והתרבות בכלל הם חשובים מאוד לחברי הכנסת ולציבור הישראלי בכלל.

שלום שמחון: הויכוח בדיון הזה הוא לא על הענין הזה, כמו גם לא על הענין של רדיו רקע.

שלום שמחון: אני חושב כי בחדר הזה יש תמימות דעים לגבי הצורך להמשיך ולקיים את הרשתות האלה גם בעתיד.

שלום שמחון: אני לא רוצה שיתפרש כאילו בעיני חברי הכנסת או אנשי רשות השידור, הנושא הזה איננו חשוב.

שלום שמחון: האם בשלב בו אנו נמצאים כרגע, שבו הושת קיצוץ גדול על רשות השידור, ובהנחה שהוועד המנהל יקבל את תוכניתו של מנכ"ל רשות השידור, שהרשות צריכה להתכווץ לחמישה תחנות רדיו, מהו האחוז שינתן בתוך הערוצים האלה לטובת הנושאים החשובים, כמו הנושא של קול המוסיקה?

שלום שמחון: אם בסופו של דבר הוועד המנהל יחליט על מספר מסוים של תחנות רדיו, מהו החלק בתוך המסגרת הזו שינתן לשידורי קול המוסיקה, רדיו רקע, שידור לאתיופים וכו'?

שלום שמחון: הקרב הוא בסופו של דבר על החלק היחסי באותם תחנות שישארו בשידור הציבורי.

שלום שמחון: זה הקרב האמיתי כרגע וצריך לומר אותו ביושר ולא בדמגוגיה.

דוידה לחמן-מסר: אם זה יהיה קיצוץ יחסי הוא יהיה שווה.

צבי אבני: זה נראה כאילו מדובר בגזרה שכבר נאמרה.

שלום שמחון: אני לא חושב כך.

יורם בר-סלע: אני פה למאות ואלפי צרכני המוזיקה וצרכני התרבות.

יורם בר-סלע: את רוב חיי הקדשתי לשירות הציבור, ואת דברי שאומר כאן אני רואה כחלק מעבודתי לשירות הציבור.

יורם בר-סלע: המאבק הוא על תדמיתה התרבותי של המדינה.

יורם בר-סלע: דווקא בצוק העיתים, צריך לתת דגש לתרבות נטו.

יורם בר-סלע: קול המוסיקה הוא ערוץ ייחודי.

יורם בר-סלע: הוא אינו דומה לשום ערוץ של מוסיקה בעולם.

יורם בר-סלע: זה לא בדיוק קול מוסיקה, אלא קול תרבות מסוימת, גם על פי החוק וגם במציאות.

יורם בר-סלע: התזמורת האנדולוסית משדרת מוזיקה מרוקנית בצורה מכובדת, ובראשה עומד חוקר התרבות המורקנית.

יורם בר-סלע: קול המוסיקה מביא את התזמורת לכל בית בישראל.

יורם בר-סלע: הוא יוצר תיעוד של התרבויות וייצוג של העדות השונות ושל המסורות השונות.

יורם בר-סלע: המנכ"ל אמר קודם כי הכניסו אותו לסד מסוים, שאינני מקנה בו, וכי הוא הזהיר כי זהו חיסול השידור הציבורי וכי הוא צריך לכנס את כל הערוצים שישנם לחמישה ערוצים.

יורם בר-סלע: הוא אמר גם כי הם עוד לא החליטו כמה ערוצים יהיו.

יורם בר-סלע: מכח החוק ומכח הזיקה התרבותית שאנו חייבים לשמר, אתה צריך לתת את המשקל הראוי לתרבות.

יורם בר-סלע: בחוק נאמר כי הרשות צריכה לשדר תוכניות חינוך, בידור ואינפורמציה על הכלכלה, התרבות, המע והאמנות.

יורם בר-סלע: לשם כך המדינה ממנת והציבור משלם את האגרה או את אגרת הרכב.

יורם בר-סלע: הכל כדי לתת את המשקל הראוי למערכת התרבותית.

שלום שמחון: אתם כל הזמן חוזרים על הנושא של אגרת הרכב.

שלום שמחון: זה לא משנה מהיכן לוקחים.

שלום שמחון: בסופו של דבר זה מס כמו כל דבר אחר.

יורם בר-סלע: הצידוק היחידי לקחת מס או תשלומים מהמדינה הוא בכדי לקיים מערכת תרבותית.

יורם בר-סלע: אם יש תחנות שידור שמשדרות דבר אחר, שהם ישדרו דברים אחרים.

יורם בר-סלע: ערוץ שני ישדר את הרייטינג.

יורם בר-סלע: רשות השידור חייבת לשרת בראש ובראשונה את התרבות במובן הרחב שלה.

יורם בר-סלע: אנו מצפים מרשות השידור שבמערכת שנכפית עליה, היא תתן את המשקל הראוי והנכון לתרבות.

יורם בר-סלע: מנכ"ל הרשות אמר שהם לא החליטו לחסל את הערוצים, אלא רק לצמצם לחמישה ערוצים.

יורם בר-סלע: יכול להיות שרשות השידור תחליט בסופו של דבר להשאיר בין חמשת הערוצים דווקא את קול המוסיקה.

שלום שמחון: אני כבר אמרתי קודם, כי אני לא חושב שיושבים בחדר הזה אנשים אטומים.

שלום שמחון: אני חושב כי הדברים שנאמרו כאן על ידכם ועל ידי חברי הכנסת בנושא קול המוסיקה ורדיו רקע, לא נפלו על אזניים אטומות.

שלום שמחון: לא עומד בראשות השידור מישהו שהוא לא צורך תרבות או שערכי התרבות הם נעלמים מעיניו.

אברהם נתן: אם מקצצים בתקציבנו 15% בכל שנה, זה ברור שדברים מסויימים יצומצמו.

יורם בר-סלע: לא אמרתי שלא יהיו קיצוצים

אברהם נתן: רק בערוץ אחר.

יורם בר-סלע: נכון.

יורם בר-סלע: צריך להעדיף את הערוצים הציבוריים.

יורם בר-סלע: קיצוץ של כמה שעות ברשת קול המוסיקה, זה חיסול קול המוסיקה, כיוון שהייחודיות שלו שונה.

יורם בר-סלע: צריך לתת לאנשים את האמנה התרבותית הזו.

שלום שמחון: אני הערתי את ההערה כדי שלא יתפרש פה שהעולם נחלק לשניים, לאנשים שמבינים וצורכים תרבות ולאנשים שהתפקיד שלהם הוא רק לקצץ.

יוסף בראל: כואב לי נורא שהתוכנית הזו מתבצעת ברשות השידור.

יוסף בראל: מדובר על 700 משפחות שתמצאנה את עצמן ברחוב.

יוסף בראל: בשנה האחרונה אנו הפסקנו את העסקתם של 1,000 משפחות בשנה האחרונה, ואנו נדרשים להפסיק את עבודתם של עוד 700 עובדים.

יוסף בראל: אני חושבת כי גם זה חלק מהתרבות.

יוסף בראל: אני חושב כי חלק מתרבות חיינו זו הדאגה לחלש.

יוסף בראל: גם אני נמצא בשידור הציבורי 46 שנים.

יוסף בראל: רשות השידור יקרה לי, ולכן אני נמצא בה ונאבק גם על חירותה וגם על זכויותיה להמשיך להתקיים.

יוסף בראל: בנוגע לתרבות, מספיק שתלך לבתיי התמחוי כדי שתראה מה קורה היום לתרבות במדינת ישראל, מה קורה אצל היוצרים והאמנים, אנשים שהיצירה שלהם שהיא חלק מהווי הישראלי הולכת ונכחדת.

יוסף בראל: גדולי היוצרים מגיעים לאכול בבתי התמחוי האלה.

יוסף בראל: תרבות צורכת כסף.

יוסף בראל: הראתי בשקפים בוועדת הכספים שהאגרה של רשות השידור, שהיא הנמוכה ביותר מיתר המדינות, הופכת גם להיות מקור ההכנסה הקטן ביותר לקיום שידור ציבורי, ובכל זאת היא משדרת הכי הרבה שעות רדיו באירופה, וגם נמצאת בראש מספר שעות הטלוויזיה שמשודרות בשידורים הציבוריים.

יורם בר-סלע: אתה רק תומך במה שאני אומר.

יוסף בראל: הצמצום לחמישה ערוצי רדיו ושני ערוצי טלוויזיה זה רק בשנה הראשונה.

יוסף בראל: התוכנית שאושרה בכנסת היא לשלוש שנים.

יוסף בראל: לאחר שלוש השנים ישאר ערוץ טלוויזיה אחד וערוץ רדיו אחד בקושי.

יוסף בראל: אל תבואו ותגידו הופתענו.

יוסף בראל: אני חייב לשמור על המסגרת של חוק התקציב.

יוסף בראל: המליאה היא הסוברנית.

יוסף בראל: לא כאן, לא ברחוב, לא בעיתון ולא בממשלה יקבעו לרשות השידור מה לשדר.

יוסף בראל: יו"ר הוועד המנהל ויו"ר מליאת רשות השידור הם שיצטרכו לקבל החלטות.

יוסף בראל: 11 ועדות עסקו בנושא של רשות השידור ב-10 השנים האחרונות.

יוסף בראל: יכול להיות שהכסף שנחסך היה יכול לממן יצירה אמנותית יוצאת מן הכלל.

יוסף בראל: אני חושב שאין סיבה שאתם לא תבקשו להיות מוזמנים למליאת רשות השידור.

יוסף בראל: כבר הציעו לי להגיד לאוצר כי אני לא מקצץ ולא מפטר.

יוסף בראל: במציאות אני חייב לשמור על רשות השידור, כיוון שמבקשי רעתה מחכים שנעבור על חוק התקציב.

יוסף בראל: ניסו להסביר כבר כי הקיצוץ נערך בגלל שהרשות לא שומרת על תקציבה.

קולט אביטל: מה אתה מציע?

שלום שמחון: הוא מציע שאנחנו נחליף תפקידים ונבוא לדיון של הוועד המנהל.

דוידה לחמן-מסר: הבעיה היא זה הנתונים.

דוידה לחמן-מסר: אין לנו את הנתונים שיש לך.

יוסף בראל: יש מסגרת תקציבית מסוימת ברשות השידור.

יוסף בראל: אני הצעתי לא לקצץ באגרת רשוי הרכב במימדים שרצו, 40%, כיוון שהיא פרוגרסיבית ביחס לאגרת הטלוויזיה.

יוסף בראל: אגרת הטלוויזיה גובה מהמובטל באותה מידה שהיא גובה מהעשיר.

יוסף בראל: לעומת זאת, אגרת רישוי הרכב חסה על קשיי החיים של האדם המסכן.

יוסף בראל: בשל כך אני ביקשתי להקטין את אגרת הרישוי.

דוידה לחמן-מסר: מנכ"ל רשות השידור רוצה לבנות את כלכלת הממשלה והמדינה.

יוסף בראל: התוכן הסופי שיקבע הוא פררוגטיבה של המליאה, למגינת ליבם של כל אלה שרוצים לנהל את רשות השידור במקום ההנהלה הקבועה שלה.

יוסף בראל: אני בטוח שאם תפנו ליו"ר הוועד המנהל, שהוא יו"ר המליאה ותבקשו להופיעו בפני המליאה וכך גם אחרים שרוצים להשפיע איך יראה בסופו של דבר השידור הציבורי, אתם תענו בחיוב.

שלום שמחון: האם יש רק תוכנית אחת או שיש אלטרנטיבות אחרות?

יוסף בראל: הכל פתוח.

יוסף בראל: יש הצעת מסגרת למחשבה ולדיון.

שלום שמחון: אני מבין כי לוועד המנהל יוצגו מספר אפשרויות שמתוכן תיבחר תוכנית אחת.

יוסף בראל: נאמר בפרוש כי כל תוכנית מקובלת ובלבד שתעמוד במסגרת התקציב.

חיותה דביר: אני עובדת בקול המוסיקה מיום היווסדה, ועובדת רשות השידור 34 שנים.

חיותה דביר: האיחוד של קול המוסיקה עם רשת א', זהו חיסול של קול המוסיקה.

חיותה דביר: חשוב לזכור כי בניגוד לתוכניות מלל, ולחדשות בפרט, למוסיקה יש אורך של זמן.

חיותה דביר: יש קיצור חדשות, אך אין קיצור של סימפוניה ושל אופרה.

חיותה דביר: הדרך מתחילה בפרק הראשון ומסתיימת בפרק הרביעי.

חיותה דביר: ברגע שיקציבו, לפי אחת התוכניות, לקול המוסיקה שלוש שעות בבוקר ושלוש שעות בערב , לא ניתן לחשוב על שידור סביר של מוסיקה.

חיותה דביר: כל יצירה, כמו שירת הבקשות של יהודי מרוקו, או דיוואן תימני או ג'ז או כל יצירה הנוצרת פה בארץ או מתקבלת מהמפיצים בחו"ל, דורשת את הזמן שלה.

חיותה דביר: ברגע שמבטיחים לנו שבאותה הרשת תהיה מהדורת חדשות בכל שעה, מתי נשמע את הסמפוניה השניה של מלר בביצועה של מירה זכאי?

חיותה דביר: בין שש לשבע בבוקר עם קטיעה, או שנשמע את הפרק הראשן והשני משש עד שבע בבוקר ואת השלישי והרביעי מתשע עד עשר בלילה?

יוסף בראל: ניתן לדבר על כך במליאת רשות השידור.

דוידה לחמן-מסר: אבל היא כבר הגיעה לכאן ומותר לה לדבר.

יצחק הרוג: האם במליאה היא תוכל להציג את זה?

יוסף בראל: ברור.

יוסף בראל: שם זה המקום להציג זאת.

חיותה דביר: אני רציתי להבהיר את העשייה היומיומית שנמשכת הרבה שנים.

חיותה דביר: אני לא רואה את המקום של השידורים החיים המעטים שאנו משדרים.

חיותה דביר: מתי נשדר את קונצרט התזמורת הסימפונית?

חיותה דביר: אני לא קוראת כאן קריאת ייאוש, אלא קריאה של ביטחון מתוך אמונה עמוקה שאי אפשר יהיה לסגור את קול המוסיקה.

חיותה דביר: האיחוד הזה הוא לא איחוד.

חיותה דביר: בואו נקרא לילד בשמו.

חיותה דביר: או שמחסלים את קול המוסיקה או שמשאירים אותה כפי שהיא.

חיותה דביר: להשאיר את קול המוסיקה כפי שהיא, פירושו לאפשר לה לעשות את כל מה שהיא עושה.

שלום שמחון: כמה שנים קיימת קול המוסיקה?

חיותה דביר: קול המוסיקה קיימת כבר 20 שנה, כאשר היא משדרת 18 שעות ביממה.

שלום שמחון: מה היה לפני 20 שנה?

חיותה דביר: היא שדרה ברשת א'.

יצחק הרוג: מה אחוז האזנה שלה?

חיותה דביר: טוענים שזה מגיע כבר ל-10%.

יורם בר-סלע: זו היתה החלטה של מנהל הרדיו, גדעון לב ארי, שאמר תצטמצמו אבל נעשה ערוץ.

אברהם נתן: אם ישדרו במקום 18 שעות, 12 שעות, זה יהיה בסדר?

דוידה לחמן-מסר: לזה הם לא יתנגדו.

חיותה דביר: קול המוסיקה היא ענף תרבות.

חיותה דביר: היא ענף רב ענפים ופורות.

חיותה דביר: אם יעמדו לרשותנו מספר שעות, אנו נרצה לשדר לציבור המאזינים משהו נגיש, כמו באך, מוצרט ובטהובן, ולא את היצירה הישראלית שאנו מייחדים לה שעות רבות.

חיותה דביר: מי ישדר את היצירה הישראלית אם לא אנחנו?

חיותה דביר: המלחינים מקבלים תמלוגים בעבור יצירותיהם.

חיותה דביר: ממה הם יתפרנסו?

שלום שמחון: אני חושב שאם יש לקול המוסיקה 10% רייטינג, יהיו כמה ערוצים מסחריים שיתענינו בה.

מירה זכאי: אני זמרת אחת המפורסמות בעולם, אני ליגה בינלאומית, כמו פרלמרן וצוקרמן.

מירה זכאי: כרגע אני פרופסור למוסיקה באוניברסיטת תל-אביב, כאשר הפסקתי לפני שנתיים להופיע.

מירה זכאי: במסגרת 25 השנים שלי על הבמה, נכתבו לי אישית בישראל 87 יצירות שאני בצעתי, מתוכם כ-40 בתוכניות של חיותה דביר בשידור חי בביצועי בכורה.

מירה זכאי: קיבלתי פרס מיוחד מראש הממשלה ושר החינוך בשנת ה-50 למדינת ישראל, על תרומתי למוסיקה ישראלית, על כך שיזמתי יצירות, נתתי השראה ליוצרים לכתוב לי יצירות ולקחתי על עצמי את המאמץ הבלתי רגיל לבצע יצירות חדשות וקשות שאינן בתחום הסימפוניה של מלר, שבהן אני נחשבת למומחית בינלאומית.

מירה זכאי: אני קיבלתי פרס גראמי על הביצוע הסמפוניה השניה של מלר בשיתוף עם שולטי.

מירה זכאי: זה דבר שאין בארץ הרבה אנשים שיכולים לזקוף זאת לזכותם.

מירה זכאי: אני מרגישה כמו דינוזאור שרוצים לשים אותו על קרח.

מירה זכאי: בשבילי להגיע להופיע ברשות השידור ולקבל אישור להיות אמן מן המנין של אלה שמותר להם להופיע בקול ישראל, היה משהו מיוחד.

מירה זכאי: היום לא נותר לי, אלא להגיד לתלמידים שאני מגדלת שזכו בפרסים בכל העולם, לעזוב את הארץ כי פה אין להם סיכוי.

מירה זכאי: בעקבות האינטיפאדה, כל האומנים הישראלים הופיעו באופרה הישראלית, כתוצאה מכך שכל החברים הנפלאים שלי מן העולם לא באו לכאן.

יורם בר-סלע: זו תרומתו של ערפאת לחיי המוסיקה שלנו.

עודד זהבי: כמלחין שחלק מההכנסות שלו הוא מאקו"ם, אותי מפחיד שעוד מעט רק אנשים ממשפחות מבוססות יכתבו מוסיקה.

עודד זהבי: יש ארצות כמו אנגליה, בהן רוב היוצרים בתחום הקלסי באים מרקע סוציו-אקונומי מסוים.

עודד זהבי: כמי שעובד בחיפה ובבאר שבע, יהיה לי מאוד חבל לראות את זה.

דוידה לחמן-מסר: אני רוצה להסביר כי כאשר אין מקום להשמיע את היצירות, אין תמלוגים לאמנים.

דוידה לחמן-מסר: התרבות זקוקה לגלי האתר עוד יותר מאשר גלי האתר זקוקים לתרבות.

דוידה לחמן-מסר: בגלי האתר יכולים לדבר אנשים מסוגים שונים על נושאים שונים, כמו חדשות ואקטואליה, אך אם לתרבות לא תהיה במה ושידור, לא תהיינה לה הכנסות ולא יהיו אמנים.

דוידה לחמן-מסר: לא כל יום אני רבה עם מנכ"ל רשות השידור בצורה כזו.

דוידה לחמן-מסר: לא הוצגה שום תוכנית חלופית לוועד המנהל.

דוידה לחמן-מסר: לא הובאו אלטרנטיבות שונות, אלא הוגשה תוכנית אחת.

דוידה לחמן-מסר: אני מבקשת שהוועד המנהל יחפש פתרונות אחרים.

יוסף בראל: היא מסלפת את העובדות ואת האמת.

שלום שמחון: כל חברי הוועדה היו נגד הקיצוץ ברשות השידור.

שלום שמחון: במלאכת מחשבת הגענו למצב בו התוכנית שהוגשה על שולחן הוועדה עברה, למרות שהאוצר לא אהב את זה, רשות השידור לא אהבה את זה, וחברי הכנסת גם כן.

שלום שמחון: במלאכת מחשבת גרמנו לזה שיהיה שינוי מבני שמחפשים אותו כבר הרבה זמן ברשות השידור.

שלום שמחון: זה לא בסדר עכשיו לבוא ולומר למנכ"ל שלמרות שגרמנו לו לעשות משהו בניגוד לרצונו, שיקול הדעת שלו עכשיו כמעט לא קיים.

דוידה לחמן-מסר: אני לא אמרתי את זה.

דוידה לחמן-מסר: אם מוצגות חלופות אני לוקחת את דברי בחזרה.

דוידה לחמן-מסר: מנכ"ל הרשות אמר בעצמו שהוגשה הצעה לאיחוד רשתות.

דוידה לחמן-מסר: על הדבר הזה קמה סערה.

דוידה לחמן-מסר: אם הם חוזרים בהם עכשיו ואומרים כי יש מספר חלופות, וביניהן הצעה כזו, זה בסדר.

אלי בן-מנחם: הוא הודיע פה שנקבע יום עיון שבו תוצגנה החלופות.

אבשלום וילן: שלום אמר דבר נכון.

אבשלום וילן: ביבי העביר החלטה על קיצוץ של 60% בתקציב הרשות, ואנחנו פה בוועדה עשינו שמיניות באויר כדי להגיע לתוכנית קיצוץ של 33% בשלוש שנים.

אבשלום וילן: דוידה, לפני שהממשלה קיימה דיון בעניין, היא החליטה על קיצוץ, ועכשיו את באה אליהם בטענות ושואלת, מדוע הם מציגים רק אלטרנטיבה אחת.

קולט אביטל: אני חושבת שכאשר אנו מחליטים על מה יהיה ומה לא יהיה, אנו צריכים לקחת בחשבון מה הציבור יכול לקבל ומאיפה.

קולט אביטל: יש אנשים שאין להם כסף ואין להם נגישות ללכת לקונצרטים, הצגות או לקנות דיסקים.

יוסף בראל: לכן הממשלה עוזרת לשידור הציבורי.

יוסף בראל: תסתכלי מה קורה באירופה.

יוסף ברדנשווילי: אני הגעתי לפני שבע שנים לארץ מגרוזיה.

יוסף ברדנשווילי: ההחלטה של הממשלה צריכה לקחת בחשבון מה אנו רוצים לראות מחר.

יוסף ברדנשווילי: להיות נחמד בשביל כולם, אי אפשר.

יוסף ברדנשווילי: השאלה היא, מה משמעותי.

יוסף ברדנשווילי: ההרגשה שלי היא שאנחנו תמיד רוצים להיות נחמדים.

יוסף ברדנשווילי: פוליטיקאים בוודאי צריכים להיות נחמדים, כי מחר יש בחירות.

יוסף ברדנשווילי: מה יותר חשוב, לשמוע מה שמדברים פוליטיקאים, או לשמוע מה שפותח את הלב ומרגש.

יוסף ברדנשווילי: אני מבקש להחליט מה יותר חשוב.

יוסף ברדנשווילי: לי עכשיו אין כסף ללכת לתיאטרון.

יוסף ברדנשווילי: קיבלתי פרסים פה בארץ, ואומרים שהצלחתי, אך אין לי כסף לקנות כל יום מה שאני רוצה לקנות, אבל אני תמיד נותן לשמוע לחמישה נכדים שנולדו פה ובן קטן שנולד, מוסיקה.

יוסף ברדנשווילי: זה הדבר היחידי בלי כסף.

יוסף ברדנשווילי: האם הממשלה רוצה לסגור את התזמורת הירושלמית?

יוסף ברדנשווילי: מחר תהיה מוסיקה מזרחית שהיא היום דומיננטית.

יוסף ברדנשווילי: אני לא אומר שזה רע, אך מה היא נותנת?

יוסף ברדנשווילי: זה בטן ופופה.

יוסף ברדנשווילי: בלי רוחניות אין שום דבר.

יוסף ברדנשווילי: אני בטוח שקול המוסיקה עולה פחות מאשר שאר הדברים האחרים.

יוסף ברדנשווילי: באסטוניה היה מצב שבו סגרו את הרדיו.

יוסף ברדנשווילי: יום אחד היה שקט, ביום השני כולם באו ואמרו שהם לא מוכנים לחיות בלי המוסיקה, בלי הרוחניות והלב.

יוסף ברדנשווילי: אני באתי לפה בגלל שידעתי שזו מדינה שנותנת לחינוך ותרבות.

יוסף ברדנשווילי: שפה מישהו מת שומעים רק מוסיקה קלאסית.

יוסף ברדנשווילי: חייבים לשמור משהו רוחני שמרגש.

מירה זכאי: אני מקווה שיצא קול קורא להצלת קול המוסיקה.

שלום שמחון: אני רוצה לסכם את הישיבה.

שלום שמחון: הסיכום גם יונח על שולחן הכנסת, כפי שמתחייב מהשינוי בתקנון החדש.

שלום שמחון: הוועדה משבחת את כל חברי הכנסת, חה"כ קולט אביטל, יצחק הרצוג ואבשלום וילן, שנזעקו להעלות את נושא סגירתן ואיחודן של רשתות שידור ברדיו ובטלוויזיה, וזאת בטרם התקבלו ההחלטות על ידי הוועד המנהל של רשות השידור והנהלתה על השינוי המבני הנדרש כדי לעמוד בביצוע תוכנית הקיצוצים שאושרה על ידי הכנסת.

שלום שמחון: הוועדה קוראת לוועד המנהל ולהנהלה שלא לפגוע בנכסים תרבותיים של ציבור רחב בישראל ובחו"ל, ומביעה את הערכתה העמוקה לתרומתם של כל היוצרים, האמנים והשדרנים.

שלום שמחון: הוועדה סבורה כי יש לבחון את מעמד השידור הציבורי בישראל ותפקידו, ומביעה שביעות רצון מהקמת הצוות הבין-משרדי, ומקווה כי יסיים את עבודתו בהקדם.

שלום שמחון: הוועדה בדעה כי חשיבותה של רשות השידור היא לא רק בתחרות בגורמי השידור המסחריים, אלא גם במתן מענה בנושאים אשר לא יסופקו על ידי גורמים בשידור המסחרי, ועליהם ועל הוועד המנהל לשמר ולהבטיח הנ"ל תוך התחשבות במגבלות התקציביות.

שלום שמחון: הוועדה דורשת כי הנהלת רשות השידור לא תפגע בנושאים בשידור הציבורי שאין להם מענה בשידור המסחרי, כדוגמת השידורים לעולים החדשים ולקול המוסיקה.

שלום שמחון: חה"כ קולט אביטל מבקשת לשקול את ביטול הקיצוץ באגרת הרדיו.

שלום שמחון: אני חושב כי גם רשות השידור היתה שמחה לו זה היה נעשה.

שלום שמחון: בכל מקרה הוועדה תזמין את השר הממונה לדיון בוועדה, כדי שהוא יציג את תפיסותיו ותוכניותיו בנוגע לשידור הציבורי, וכדי להזכיר לו כי הוא ממונה על התחום הזה וטרם קיימנו איתו דיון בענין.

שלום שמחון: במהלך הדיון, אני אמרתי כי אני סובר כי כל הדיון בנושא הזה צריך להיות מרוכז בוועדת התקשורת של הכנסת, וכי אני אשמח להיות שותף לכל יוזמת חקיקה.

יוסף בראל: האם אתה לא אומר שום דבר על הנושא התקציבי?

שלום שמחון: אמרתי: "תוך התחשבות במגבלות התקציביות".

דוידה לחמן-מסר: אנו לא פותחים את הנושא הזה.

דוידה לחמן-מסר: הנושא התקציבי אושר.

קולט אביטל: במקום לומר, "גם במתן מענה בנושאים אשר לא יסופקו על ידי גורמים בשידור המסחרי", הייתי אומרת, "בעיקר".

מירה זכאי: הייתי מציעה להכניס לפרוטוקול את העובדה שקבוצה גדולה של אמנים נזעקה ובאה.

יורם בר-סלע: הייתי רוצה לומר תודה על תשומת הלב.

שלום שמחון: אדוני המנכ"ל, דווקא בגלל הבעיה שלכם אנו רוצים להזמין את השר הממונה, כדי שאם העניינים האלה חשובים לו, כמו הדברים החשובים שאמרו מירה זכאי, צבי אבני וחיותה דביר, הוא יוכל להתייחס אליהם.

שלום שמחון: תודה רבה, הישיבה נעולה.